Més de 3.000 espectadors han gaudit de la programació cinematogràfica de la Terrassa d’Estiu
2025-07-24

Amb les mesures sanitàries establides, assegurant en tot moment la seguretat dels espectadors i oferint una programació cinematogràfica variada i de qualitat, la Terrassa d’Estiu de Burjassot ha donat l’oportunitat a les veïnes i veïns del municipi, de totes les edats, de gaudir del millor cinema en aquest atípic estiu.

Durant els mesos de juliol, agost i setembre, 3.189 persones han passat per l’Auditori de la Casa de Cultura per a ser testimonis de la projecció de pel·lícules com Onward, Hasta que la boda nos separe, Makey, El jardín secreto o Scooby!, entre moltes altres, destacant per damunt de totes elles l’última creació de Santiago Segura, la segona part de Padre no hay más que uno, que congregava en les seues sessions a 1.280 persones.

Tenet, amb 399 espectadors, Scooby!, amb 304 i l’espanyola Makey, han seguit el rastre de Padre no hay más que uno, la gran estrena d’aquest estiu i de la qual han gaudit a Burjassot, tal com s’ha assenyalat, més de mil persones.

“La Covid-19 ens ha portat a viure un estiu molt diferent però, des de l’Ajuntament de Burjassot, no volíem renunciar, complint amb totes les mesures de seguretat, a oferir a la nostra ciutadania la possibilitat de gaudir de la Terrassa d’Estiu”, en paraules de l’alcalde de Burjassot, Rafa García, qui també ha assenyalat “com les xifres testifiquen, que els nostres veïns i les nostres veïnes han respost d’una manera excepcional i ens han mostrat les ganes que tenien de veure el millor cinema a l’Auditori de la Casa de Cultura. A pesar que les grans productores no han estrenat pel·lícules, des de l’àrea de cultura i joventut s’ha treballat per a oferir una cartellera de qualitat amb films actuals i alguns que ens han fet tornar a la nostra joventut i, la veritat, la resposta no ha pogut ser millor per part del públic”.

També s’ha n projectat clàssics com Cazafantasmas 1984, Gremlins o Los Goonies, grans pel·lícules que han fet recordar altres èpoques als espectadors de la Terrassa d’Estiu.